VBS-skandaal: Shivambu ontken R10 miljoen | Maroela Media
Floyd Shivambu, adjunkpresident van die EFF, het uiteindelik die stilte verbreek oor die VBS Mutual Bank-skandaal waarin sy broer Brian glo R16 miljoen ontvang het en hyself volgens verslae R10 miljoen ryker geword het.
Shivambu het Saterdag in 'n verklaring gekap na die "wapens van massamisleiding en propagandamasjiene wat hard werk om ons mense met fopnuus te verlei".
"Vir die rekord – ek het nog nooit R10 miljoen van VBS of enigiemand in my persoonlike rekening ontvang nie."
Die Reserwebank het Woensdag 'n plofbare verslag deur adv. Terry Motau, getiteld "The Great Bank Heist", uitgereik. Dit verstrek besonderhede van hoe R1,894 miljard in 'n tydperk van drie jaar van die bank geplunder is deur VBS-hooggeplaastes en instellings wat met hulle vereenselwig word, veral Vele Investments.
Die geld wat geplunder is, sluit kliënte se spaargeld en miljoene wat deur munisipaliteite gedeponeer is in.
Die verslag toon verder sowat 50 mense het ruim van dié byna R2 miljard ontvang sedert Maart 2015.
Dit sluit in topbestuur by die bank se meerderheid aandeelhouers, Vele Investments, hul vennote, bankbestuurders en politici in Limpopo.
Floyd het glo R10 miljoen ontvang, sy broer Brian R16 miljoen en die EFF R1,3 miljoen.
Brian het die aantygings Donderdag heftig ontken en gesê hy is van voorneme om die Reserwebank vir naamskending te dagvaar.
Floyd het in sy verklaring gesê "gesiglose bronne, glo van binne die Reserwebank, met duistere motiewe het joernaliste en radio-omroepers mislei met hul kwaadwillige narratief".
Hy meen verder hy het géén sake by die VBS-bank nie en enige poging om die EFF met die bank te verbind vir "goedkoop politieke gewin" is duidelik 'n teken van desperaatheid en mense sal gou genoeg daardeur sien.
Shivambu meen die EFF se posisie was nog altyd onder meer soos volg:
VBS moenie gelikwideer word nie, maar herkapitaliseer word soos African Bank.
Die mense wat verkeerd opgetree het, moet aan die pen ry.
Die kurator moet die belange van die deponeerders beskerm.
'n Kommissie van ondersoek moet op die been gebring word oor die rol van die tesourie, die Reserwebank en VBS oor alle omstandighede wat tot die verval gelei het.
"Ons standpunt ten opsigte van VBS het nog nooit verander nie, selfs al is die bank onder kuratorskap."
Shivambu meen as hul belang was om geld vanaf ontbinde raadslede van VBS te herlei sou hulle onttrek het toe die bank onder kuratorskap geplaas is.
Die feit dat hy dit ontken maak dit onmiddelik waar. Ek neem aan die Reserwe Bank ouditeure het nie 'n vaagste benul wat hul doen nie en die hele kabaal is 'n sameswering van "bloody agents" van white capital teen arme onskuldig Floyd en EFF .
Hy kwalifiseer wel dat geen geld in sy PERSOONLIKE rekening inbetaal is nie – wonder hoekom ?
Dalk geld in `n ANDER rekening inbetaal ?
Ontkenning is al wat vir `n tyd werk totdat die waarheid ontbloot word.
Reserwebank sal nie sulke goed kwyt raak as daar nie bewyse is nie. Hy maak die wereld baie warmer vir homself as wat dit hoef te wees.
Die EFF het nou in dieselfde gat geval wat hulle vir ander gegrawe het. Hulle gespartel gaan ontaard in n lagwekkende affere wat hulle hopelik agter tralies gaan bere, daar waar hulle soort rassiste hoort! Hulle gaan eersdaags vir n bewaarder moet se, jammer meneer! Ai tog, die vernedering gaan verskriklik wees, maar iewers moet die streep getrek word!